wickkiey/tamil-wikipedia-chunked huggingface dataset:
# கமுந்திங்

## வரலாறு

### கமுந்திங் தமிழர்கள்

வடக்கு-தெற்கு நெடுஞ்சாலையை இணைக்கும் மத்திய நகரமாக கமுந்திங் விளங்குகின்றது. அதனால், இந்த நகரில் எல்லா நேரங்களிலும் போக்குவரத்து நெரிசல் அதிகமாகக் காணப்படும். ஈப்போ மாநகரத்தைக் காட்டிலும் இங்கு உணவுப் பொருட்களின் விலை சற்று அதிகமாகவே இருக்கின்றது. கமுந்திங் நகரிலும், அதன் புறநகர்ப் பகுதிகளிலும் தமிழர்களின் நடமாட்டத்தைக் கூடுதலாகக் காண முடியும்.  
முன்பு ஈயச் சுரங்கங்களிலும் தோட்டப்புறங்களிலும் வேலை செய்த தமிழர்கள், இப்போது சிறு சிறு வியாபாரிகளாக மாறி சொந்தத் தொழில்களில் ஈடுபட்டுள்ளனர். மளிகைக்கடைகள், புத்தகக்கடைகள், உணவகங்கள் போன்றவற்றின் முதலாளிகளாகவும் உள்ளனர்.  
இங்குள்ள தமிழர்கள் அனைவருமே தமிழ்நாட்டில் இருந்து புலம் பெயர்ந்தவர்கள். ஐந்தாம் தலைமுறையைச் சேர்ந்த இவர்கள் தங்களின் பாரம்பரிய அடையாளங்களைத் தற்காத்துக் கொள்வதில் தீவிரமான முயற்சிகளை எடுத்துக் கொள்கின்றனர்.
# தோல் சிவத்தல் கதிர் ஏற்பளவு

**தோல் சிவத்தல் கதிர் ஏற்பளவு** (*Skin Erythema Dose*, SED) கதிர்மருத்துவத்தில் அயனியாக்கும் பண்புடைய எக்சு, காமா போன்ற கதிர்கள் பெரிதும் பயன்படுகின்றன. இக்கதிர்களை துல்லியமாக அளவிட இயலாத ஆரம்ப நாட்களில் தோல் சிவந்து விட்ட நிலையில் கதிர் மருத்துவம் நிறுத்தப்பட்டது. இது தோல் தாங்கும் ஏற்பளவினைக் காட்டுகிறது. இதைவிட கூடுதல் அளவு தோலில் புண் தோன்ற காரணமாய் அமையும்.
# விக்கிப்பீடியா:முதற்பக்கக் கட்டுரைகள்/பிப்ரவரி 10, 2013

**யூரோ 2012** எனப்படும் ஐரோப்பிய கால்பந்தாட்டப் போட்டி ஐரோப்பிய கால்பந்து சங்கங்களின் ஒன்றியத்தால் ஐரோப்பிய தேசிய ஆண்கள் அணிகளிடையே நடத்தப்பட்ட 14வது ஐரோப்பிய கால்பந்தாட்டப் போட்டி ஆகும். போட்டியின் இறுதிக்கட்டச் சுற்றை 2012 சூன் 8 முதல் சூலை 1 வரை போலந்தும் உக்ரைனும் இணைந்து ஏற்று நடத்தின; இரு நாடுகளுக்கும் இந்தப் போட்டியை நடத்தியது இதுவே முதல் முறையாகும். இந்தப் போட்டிக்கான தகுதிச் சுற்றுக்கள் 51 நாடுகளுக்கிடையே ஆகத்து 2010 முதல் நவம்பர் 2011 வரை நடைபெற்று வந்தன. ஏற்று நடத்தும் போலந்து, உக்ரைனைத் தவிர 14 நாடுகள் இறுதிச் சுற்றில் விளையாடத் தகுதி பெற்றன.யூரோ 2012 போட்டிகளை போலந்து மற்றும் உக்ரைனில் நடத்துவதற்கு ஐரோப்பிய கால்பந்து சங்கங்களின் ஒன்றியத்தின் செயற்குழுவில் வாக்கெடுப்பு மூலம் தெரிந்தெடுக்கப்பட்ட பின்னர் பல்வேறுச் சிக்கல்களால் இந்த இரு நாடுகளும் இப்போட்டிகளை நடத்துமா என்ற கேள்விக்குறி பலமுறை எழுந்தது. **மேலும்...**
---  
**மலட்டுத்தன்மை சிகிச்சை** எனப்படுவது, ஆண்களிலோ, பெண்களிலோ அல்லது இருவரிலும் கூட்டாகவோ, குழந்தை ஒன்றைப் பெற்றுக்கொள்ள முடியாத மலட்டுத்தன்மை காணப்படும்போது, அந்நிலையை அகற்றி, குழந்தைப் பேற்றைக் கொடுப்பதற்காக வழங்கப்படும் சிகிச்சை அல்லது மேற்கொள்ளப்படும் தொழில் நுட்பமாகும். இந்தச் சிகிச்சைகள் கடினமானவையாகத் தோன்றினாலும், மலட்டுத்தன்மைக்கான காரணிகள் பற்றியும், சிகிச்சைகள் பற்றியும் தெளிவான விழிப்புணர்வுடன் சிகிச்சைக்குட்படும்போது, மன அழுத்தம் குறைவாகி சிகிச்சை வெற்றியளித்து, குழந்தையைப் பெற்றுக்கொள்ளல் இலகுவாகும். உண்மையில் மலட்டுத்தன்மையற்ற பெற்றோராக இருப்பினும், கடத்தப்படக்கூடிய எய்ட்சு போன்ற தொற்று நோய்கள் குழந்தை பெற்றுக் கொள்ள விரும்பும் பெற்றோர்களில் காணப்படுமாயின், கருத்தரிப்பின்போது அவ்வகை நோய்கள் நோய்த்தொற்று மூலம் குழந்தைக்கும் வருவதனைத் தவிர்ப்பதற்காகவும் இவ்வகையான சிகிச்சைகள் எடுத்துக் கொள்ளப்படுவதுண்டு.**மேலும்...**
# பண்டைய தமிழ் வரலாற்று மூலங்கள்

**பண்டைய தமிழ் வரலாற்று மூலங்கள்** இலக்கிய, தொல்லியல், கல்வெட்டு, நாணய ஆய்வியல் மூலம் அறியப்படுகின்றது. இவற்றில் சங்க இலக்கியம் மிக முக்கியமானதாகும். இது பொ.ஊ.மு. பிற்கால இறுதி நூற்றாண்டு காலம் தொடக்கம் பொ.ஊ. ஆரம்ப காலப் பகுதிக்குரியதாகும். சங்க இலக்கிய செய்யுள்கள் பண்டைய தமிழகச் சமூகம் மற்றும் அவர்களின் வாழ்க்கையின் வேறுபட்ட பகுதிகளை வருணணை விளக்கமாக கொண்டுள்ளது. இவற்றின் பல பகுதிகளை ஆய்வாளர்கள் நம்பகமான விபரங்கள் என ஏற்றுக் கொள்கின்றனர். கிட்டத்தட்ட கிறித்தவ கால வளர்ச்சி ஏற்பட்ட காலப்பகுதி கிரேக்க உரோம இலக்கியங்கள் தமிழகத்திற்கும் உரோமைப் பேரரசுக்கும் இடையிலான கடல் வாணிபம் பற்றிய, தமிழ் நாட்டின் கரையோர பல துறைமுகங்களின் பெயர்கள் மற்றும் இடங்கள் உட்பட்ட விபரங்களைத் தருகின்றன.  
தமிழ்நாடு மற்றும் கேரளத்தில் மேற்கொள்ளப்பட்ட தொல்பொருளாய்வு அகழ்வுகள் சங்க கால எச்சங்களான பல்வகை மட்பாண்டங்கள், எழுத்துக்கள் பொறிக்கப்பட்ட மட்பாண்டங்கள், தருவிக்கப்பட்ட மட்பாண்ட பொருட்கள், தொழிற்சாலைப் பொருட்கள், செங்கல் கட்டமைப்புக்கள், சுற்றும் திருகுச்சுருள் ஆகியவற்றை வெளிப்படுத்தியது. பாறைப்படிவியல், பண்டையெழுத்துமுறை நுட்பங்கள் போன்றவை சங்ககால அப்பொருட்களின் காலத்தைக் கணிக்க உதவியது. அகழ்ந்தெடுக்கப்பட்ட செயற்கைப் பொருட்கள் சங்க இலக்கியம் குறிப்பிடும் வேறுபட்ட பொருளாதார செயற்பாடுகளான விவசாயம், நெசவு, கொல்லர் வேலை, இரத்தினக் கற்கள் பட்டை தீட்டல், கட்டட கட்டுமானம், முத்து அகழ்வு, ஓவியம் ஆகியவற்றின் இருத்தலுக்கான சான்றை வழங்குகின்றது.  
குகைகளிலும் மட்பாண்டங்களிலும் காணப்பட்ட எழுத்துப் பொறிப்புக்கள் தமிழக வரலாறு பற்றி கற்றுக் கொள்வதற்கான இன்னுமொரு மூலமாகும். கேரளம், தமிழ்நாடு, இலங்கை மற்றும் எகிப்து, தாய்லாந்து ஆகிய இடங்கள் பலவற்றில் தமிழ்ப் பிராமியிலான எழுத்துக்கள் காண்டுபிடிக்கப்பட்டன. இவற்றில் அதிகமானவை அரசர்களாலும் மக்கள் தலைவர்கள் அல்லது தளபதிகளாலும் உருவாக்க அனுமதிக்கப்பட்டிருந்தன. சங்க சமூகத்தினாலும் ஏனைய விடயங்கள் உருவாக்கப்பட்டிருந்தன. இக்கால தமிழ் அரசர்களால் வெளியிடப்பட்ட நாணயங்கள் அவர்களின் அரசின் நகர் மத்தி மற்றும் ஆற்றுப்படுக்கையிலிருந்தும் கண்டுபிடிக்கப்பட்டன. பல நாணயங்கள் அவற்றின் பின்புறத்தில் அரச சின்னத்தைக் கொண்டிருந்தன. சேரர் சின்னமான அம்பும் வில்லும் போன்றன சின்னங்கள் குறிப்பிடத்தக்கன. சில உருவப்படத்தையும் எழுத்துப் பொறிப்பையும் கொண்டிருந்ததன் மூலம் நாணய ஆய்வியலாளர்கள் அதன் காலத்தைக் கண்டுபிடிக்க உதவின.
# பண்டைய தமிழ் வரலாற்று மூலங்கள்

## தமிழில் இலக்கிய மூலங்கள்

பண்டைய தமிழ் வரலாற்று மிக முக்கிய மூலம் தமிழ் செய்யுள்களாகும். இது பொதுவாக முன் கிறித்தவ கால கடைசி நூற்றாண்டு முதல் ஆரம்ப கிறித்தவ கால வரையென கருதப்படுகின்றது. இது 2,381 அறியப்பட்ட செய்யுட்களை 50,000 மேற்பட்ட வரிகளுடன் 473 புலவர்களால் எழுதப்பட்டது. ஒவ்வொரு செய்யுளும் அகம் அல்லது புறம் என்ற இரண்டில் ஓர் வகைக்கு உட்பட்டது. அகம் மனித உள்ளுணர்வுகளான காதல் பற்றியும் புறம் வெளி அனுபவங்களான சமூகம், கலாச்சாரம், போர் பற்றியும் கூறுகின்றது. பண்டைய தமிழ் நாட்டு வாழ்வின் பல்வேறுபட்ட பண்பு பற்றி அதன் உள்ளடக்கம் விபரிக்கின்றது. மங்குடி மருதனாரின்மதுரைக் காஞ்சி மதுரை பற்றிய முழு விபரத்தையும் மூன்றாம் நெடும் செழியனின் பாண்டிய நாட்டு ஆட்சி பற்றிக் குறிப்பிடுகின்றது. நக்கீரரின் நெடுநல்வாடை அரச அரண்மனை பற்றிக் குறிப்பிடுகின்றது. புறநானூறு மற்றும் அகநானூறு பல அரசர்களைப் புகழ்ந்து பாடும் செய்யுள்களாகவும் அரசர்களாலேயே புனையப்பட்டதாகவும் காணப்படுகின்றது. சங்க கால தொகைநூல் பதிற்றுப்பத்து சேரர்களின் மூன்று அல்லது நான்கு சந்ததி வமிசவழி பற்றியும் சேர நாடு பற்றியும் பொதுவாகக் குறிப்பிடுகின்றது. சேர அரசன் சேரல் இளம்பிறை அரசேற்றபோது, பலராலும் எழுதப்பட்ட ஐங்குறுநூறு கூடலூர் கிழாரினால் தொகுக்கப்பட்டது. சேர அரசர்களின் வேறு செயல்கள் அகநானூறு, குறுந்தொகை, நற்றிணை மற்றும் புறநானூறு ஆகியவற்றில் விபரிக்கப்பட்டுள்ளது. பட்டினப் பாலை சோழர்களின் துறைமுகப் பட்டணமான காவிரிப்பூம்பட்டினம் பற்றி விரிவாகக் குறிப்பிடுகின்றது. இது துறைமுகத்திற்கு வந்த ஈழத்து உணவு பற்றிக் குறிப்பிடுகின்றது. புகழ்பெற்ற சங்ககாலப் புலவர்களில் ஒருவரான ஈழத்துப் பூதன்தேவனார் பற்றி அகநானுறு 88, 231, 307; குறுந்தொகை: 189, 360, 343 மற்றும் நற்றிணை: 88, 366 குறிப்பிடுகின்றன.  
வரலாற்று பெறுமதிமிக்க சங்க செய்யுள்கள் 19ம் மற்றும் 20ம் நூற்றாண்டு அறிஞர்களால் விமர்சனத்துடன் பகுப்பாய்வு செய்யப்பட்டது.
# பண்டைய தமிழ் வரலாற்று மூலங்கள்

## அகழ்வாய்வுச் சான்றுகள்

தமிழகத்தில் அத்திரம்பாக்கம், ஆதிச்சநல்லூர், சாயர்புரம், மைசூரின் பிரம்ம கிரி, கோவை மாவட்டமப் பெருங்கற்குழிகள், சித்தூர் மாவட்டப் பையம்பள்ளி, புதுக்கோட்டை மாவட்டத் தாயினிப்பட்டி, வட ஆர்க்காடு வட்டம் கரிக்கந்தாங்கல், செங்கற்பட்டு வட்டம் குன்னத்தூர் போன்ற இடங்களிலும் இன்னும் தமிழகத்தின் பல இடங்களிலும் அகழ்ந்தெடுக்கப்பட்ட தொல்பொருள்களிலிருந்து தமிழ் பண்பாட்டின் தொன்மை, வரலாற்றுக் காலத்திற்கு முந்தைய காலத்திலிருந்து இருந்து வருவதை அறியலாம்
# ஓடி விளையாடு பாப்பா (பாரதியார் பாடல்)

**ஓடி விளையாடு பாப்பா** என்பது பாரதியார் எழுதிய பரந்து அறிமுகமான ஒரு குழந்தைகள் பாட்டு. இப் பாடலின் பல பகுதிகள் இலங்கை, இந்தியாவிலும் பிற நாடுகளிலும் பாட நூல்களில் இடம்பெற்றுள்ளன.  
இந்தப் பாடல் குறித்து பாரதியாரின் மகள் இப் பாடலை ‘என் தந்தை எனக்காக நான் செய்ய வேண்டியதற்கெல்லாம் அட்டவணையாகப் பாடிக் கொடுத்தார்’ என்று கூறியுள்ளார். இந்தப் பாடல் பெண் குழந்தைகளை சிறப்பாக ஊக்கப்படுத்தி பாடப்பட்டதாக நெல்லைக் கண்ணன் கூறுகிறார்.
வெளியிட்ட பாடல்]]
# ஓடி விளையாடு பாப்பா (பாரதியார் பாடல்)

## பாடல்

<poem>
ஓடி விளையாடு பாப்பா, - நீ
ஓய்ந்திருக்க லாகாது பாப்பா,
கூடி விளையாடு பாப்பா, - ஒரு
குழந்தையை வையாதே பாப்பா.
[ஓய்ந்திரு = சோம்பியிரு, சும்மாவிரு; வை = திட்டு; வையாதே = திட்டாதே]  
சின்னஞ் சிறுகுருவி போலே - நீ
திரிந்து பறந்துவா பாப்பா,
வன்னப் பறவைகளைக் கண்டு - நீ
மனதில் மகிழ்ச்சி கொள்ளு பாப்பா.  
கொத்தித் திரியுமந்தக் கோழி - அதைக்
கூட்டி விளையாடு பாப்பா,
எத்தித் திருடுமந்தக் காக்காய் - அதற்கு
இரக்கப் படவேணும் பாப்பா.
[எத்து = ஏமாற்று]  
பாலைப் பொழிந்துதரும் பாப்பா, - அந்தப்
பசுமிக நல்லதடி பாப்பா;
வாலைக் குழைத்துவரும் நாய்தான் - அது
மனிதர்க்குத் தோழனடி பாப்பா.  
வண்டி இழுக்கும்நல்ல குதிரை - நெல்லு
வயலில் உழுதுவரும் மாடு,
அண்டிப் பிழைக்கும் நம்மைஆடு, - இவை
ஆதரிக்க வேணுமடி பாப்பா.  
[அண்டு = நெருங்கு; பிழை = உயிர்வாழ்]  
காலை எழுந்தவுடன் படிப்பு - பின்பு
கனிவு கொடுக்கும் நல்ல பாட்டு
மாலை முழுதும் விளையாட்டு - என்று
வழக்கப் படுத்திக்கொள்ளு பாப்பா.  
பொய் சொல்லக் கூடாது பாப்பா - என்றும்
புறஞ்சொல்ல லாகாது பாப்பா,
தெய்வம் நமக்குத்துணை பாப்பா - ஒரு
தீங்குவர மாட்டாது பாப்பா.  
[புறஞ்சொல் = முதுகுக்குப் பின்னால் பழி]  
பாதகஞ் செய்பவரைக் கண்டால் - நாம்
பயங்கொள்ள லாகாது பாப்பா,
மோதி மிதித்துவிடு பாப்பா - அவர்
முகத்தில் உமிழ்ந்துவிடு பாப்பா.
[பாதகம் = தீமை]  
துன்பம் நெருங்கிவந்த போதும் - நாம்
சோர்ந்துவிட லாகாது பாப்பா,
அன்பு மிகுந்ததெய்வ முண்டு - துன்பம்
அத்தனையும் போக்கிவிடும் பாப்பா.  
சோம்பல் மிகக்கெடுதி பாப்பா, - தாய்
சொன்ன சொல்லைத் தட்டாதே பாப்பா,
தேம்பி யழுங்குழந்தை நொண்டி, - நீ
திடங்கொண்டு போராடு பாப்பா.  
தமிழ்த்திரு நாடுதன்னைப் பெற்ற - எங்கள்
தாயென்று கும்பிடடி பாப்பா,
அமிழ்தில் இனியதடி பாப்பா, - நம்
ஆன்றோர்கள் தேசமடி பாப்பா.  
சொல்லில் உயர்வு தமிழ்ச் சொல்லே, - அதைத்
தொழுது படித்திடடி பாப்பா;
செல்வம் நிறைந்த ஹிந்து ஸ்தானம் - அதைத்
தினமும் புகழ்ந்திடடி பாப்பா.  
[தொழு = கைகூப்பு, கும்பிடு]  
வடக்கில் இமயமலை பாப்பா - தெற்கில்
வாழும் குமரிமுனை பாப்பா,
கிடக்கும் பெரியகடல் கண்டாய் - இதன்
கிழக்கிலும் மேற்கிலும் பாப்பா.  
வேத முடையதிந்த நாடு, - நல்ல
வீரர் பிறந்த திந்த நாடு,
சேதமில் லாதஹிந்து ஸ்தானம் - இதைத்
தெய்வமென்று கும்பிடடி பாப்பா.  
சாதிகள் இல்லையடி பாப்பா; - குலத்
தாழ்ச்சி உயர்ச்சி சொல்லல் பாவம்;
நீதி, உயர்ந்தமதி, கல்வி - அன்பு
நிறைய உடையவர்கள் மேலோர்.  
உயிர்க ளிடத்தில் அன்பு வேணும்; - தெய்வம்
உண்மையென்று தானறிதல் வேணும்;
வயிர முடைய நெஞ்சு வேணும்; - இது
வாழும் முறைமையடி பாப்பா.  
</poem>
# சீசெல்சில் இந்து சமயம்

சீசெல்சில் வாழும் சிறுபான்மை இந்தியர்கள் இந்து சமயத்தினர் ஆவர். 2010 ஆம் ஆண்டு கணக்கெடுப்பின்படி, 2,150 பேர் இந்து சமயத்தைப் பின்பற்றுவதாகத் தெரிவித்தனர். 1901 ஆம் ஆண்டு 19,237 பேரில் 332 குடும்பங்கள் இந்து சமயத்தைப் பின்பற்றியதாகவும் இவர்களில் 3,500 பேர் தமிழர்கள் எனவும் கூறப்பட்டது. இந்து கோவில் சங்கம், நவசக்தி விநாயகர் ஆலயம் ஆகியன மக்களிடையே தங்களின் சமய உணர்ச்சிகளை எழுப்பின.
# சீசெல்சில் இந்து சமயம்

## சீசெல்சு இந்து கோயில் சங்கம்

சீசெல்சு கோயில் சங்கம் எழுபது ஆண்டுகளாக மக்களின் சமய, பண்பாட்டுக் கூறுகளைப் பாதுகாத்து வருகிறது. காவடி மற்றும் பிற இந்து சமய வழிபாடுகள் தமிழ், ஆங்கிலம், இந்தி ஆகிய மொழிகளில் ஊடகங்களில் ஒலிபரப்படுகின்றன.
# சீசெல்சில் இந்து சமயம்

## நவசக்தி விநாயகர் ஆலயம்

சீசெல்சில் விநாயகரை முதன்மையாகக் கொண்ட ஒரே கோயில் இதுவே. இங்கே முருகன், சிவன், பெருமாள், துர்க்கை, பைரவர் ஆகிய தெய்வங்களின் சிலைகள் அமைந்துள்ளன. தைப்பூசத் திருவிழாவின் பரவலால் இப்பண்டிகையை இந்துக்களுக்காக அரசு விடுமுறையாக அறிவித்துள்ளது இந்நாட்டு அரசு.
# கார்த்தி கோவிந்தர்

**கார்த்திகேசன் கோவெண்டர்** *கார்த்தி கோவெண்டர்* தென்னாப்பிரிக்க மனித உரிமைகள் ஆணையத்தின் ஆணையராக இருமுறை (1995 முதல் 2009 வரை) பணியாற்றியவர். ஜோடி கோலப்பன், கார்த்தி கோவெண்டர் இருவரும் தென்னாப்பிரிக்காவில் சிறுபான்மையினராக இருக்கும் தமிழ்க்குல மரபைச் சேர்ந்த ஆணையராவர்.  
குவாசூலு-நடால் மாநில பல்கலைக்கழகத்தின் சட்டத்துறையில் இணை பேராசிரியராகப் பணியாற்றும் இவர் அரசியல் சாசனம் மற்றும் ஆட்சிமுறை சார்ந்த சட்டங்களைப் பயிற்றுவிக்கின்றார். மிச்சிகன் பல்கலைக்கழக சட்டப்பள்ளியில் வருகைதரு பேராசிரியராகவும் பணியாற்றுகின்றார். அரசியல் சாசன சட்டங்கள் தொடர்பான பல ஆக்கங்களைப் படைத்துள்ளார்.
# பேற்றிக் பிள்ளை

பேற்றிக் ஜியார்ஜ் பிள்ளை (Patrick george Pillay) சீசெல்சுத் தீவின் அரசியல்வாதி ஆவார். சீசெல்சு அரசின் வெளியுறவுத் துறை அமைச்சராக 2005 ஆம் ஆண்டு வரை பணியாற்றினார். முன்னதாக, சுகாதாரத் துறை அமைச்சராக இருந்தார். 2010 ஆம் ஆண்டில் ஐக்கிய ராச்சியத்திற்கான உயர் அதிகாரியாக நியமிக்கப்பட்டார்.
# ஹோ சி மின் நகர மாரியம்மன் கோயில்

**மாரியம்மன் கோயில்** வியட்நாமின் ஹோ சி மின் நகரினில் அமைந்துள்ளது. இது இங்கு வந்து வணிகம் செய்த நாட்டுக்கோட்டை நகரத்தார் சமூகத்தினரால் எழுப்பப்பட்டது. வெளி மண்டபத்தில் பார்வதியின் மகன்களான முருகனும் விநாயகரும் பார்வதியின் வலப்புறமும் இடப்புறமும் உள்ளனர். இக்கோவிலின் இராசகோபுரம் 12 மீட்டர் உயரம் கொண்டது. இக்கோபுரத்தில் பல சிலைகள் அமைக்கப்பட்டுள்ளன. மண்டபங்களிலும் ஆங்காங்கே இலட்சுமி, முருகன் என்போருடன் பிற தெய்வச் சிலைகளும் ஆங்காங்கே காணப்படுகின்றன.  
கோயிலின் முக்கியமான அம்சங்களில் ஒன்று வெளிச் சுவரைச் சுற்றி அமைக்கப்பட்டிருக்கும் பல்வேறு தெய்வச் சிலைகளாகும். நடராசர், சிவன், பிரம்மா, திருமால், காளி, பிரம்மசக்தி, சாமுண்டி, திருமகள், மகேசுவரி, வாலாம்பிகை, மீனாட்சி, ஆண்டாள், காமாட்சியம்மன், கருமாரியம்மன், சிவகாமி என்பவையே இவை. இவற்றுள் முருகனை மடியில் வைத்திருக்கும் பார்வதியின் சிலையும் உள்ளது.  
இங்கு வாழும் ஐம்பது தமிழ்க் குடும்பங்களும் அன்னையின் அருள்பெற்ற வியட்னாமிய, சீன பக்தர்களும் மாரியம்மனை வழிபடுவர்.
# சிரியனான எபிரேம்

**சிரியனான புனித எபிரேம்** (சிரியம்: <span dir="rtl" lang="Syriac"></span>, கிரேக்கம்: ; ; சுமார். 306 – 373) என்பவர் 4ஆம் நூற்றாண்டில் வாழ்ந்த அசிரிய திருத்தொண்டரும் சிரிய மொழியில் புலமைப்பெற்ற பாடலாசிரியரும், இறையியலாளரும் ஆவார். இவரின் படைப்புகள் கிறித்தவர்களிடையே மிகவும் புகழ்பெற்றதாக இருந்தன. பல கிறித்தவப் பிரிவுகள் இவரை புனிதர் என ஏற்கின்றன. திருச்சபையின் மறைவல்லுநர் என கத்தோலிக்க திருச்சபையில் ஏற்கப்படுகின்றார். சிரிய மரபுவழி திருச்சபையில் இவருக்கு மிக முக்கிய வணக்கம் செலுத்தப்படுகின்றது.  
எபிரேம் பாடல்கள், கவிதைகள், மறைஉரைகள் மற்றும் உரைநடை வடிவில் விவிலிய விளக்க உரைகள் பல எழுதி உள்ளார். இவை துன்பவேளையில் திருச்சபையை சீர்திருத்த உதவும் வகையில் நடைமுறை இறையியல் படைப்புக்களாக இருந்தன. எனவே மக்கள் பல நூற்றாண்டுகளாக இவரது மரணத்திற்கு பின்னரும், இவரது பெயரில் பல நூல்களை (pseudepigraphal) எழுதினர். இவரின் படைப்புகளில் மேற்கு சிந்தனைகளின் தாக்கம் சிறிதாகவே இருப்பதால் அவை கிறித்தவத்தின் துவக்க வடிவத்தைக் காட்டுகின்றது. இவர் சிரிய மொழி பேசும் திருச்சபை தந்தையர்களுள் மிக முக்கியமானவராகக் கருதப்படுகின்றார்.
# தாவீது (பெர்னீனி)

**தாவீது (பெர்னீனி)** (*David (Bernini)*) என்பது இத்தாலிய கலைஞரான ஜான் லொரேன்சோ பெர்னீனி (1598-1680) என்பவரால் பளிங்குக் கல்லில் ஆளுயரத்தில் செதுக்கப்பட்ட ஒரு சிலை ஆகும்.  
இன்று உரோமை நகரில் பொர்கேசே கலைக்கூடத்தில் அமைந்துள்ள இச்சிலையை உருவாக்கப் பொறுப்பளித்தவர் பெர்னீனியின் ஆதரவாளரான கர்தினால் ஷிப்பியோனே பொர்கேசே என்பவர் ஆவார். அவர் தமது கோடையில்லத்தை அணிசெய்வதற்காகச் செய்வித்த பல கலைப்பொருள்களுள் தாவீது சிலையும் ஒன்றாகும்.  
இச்சிலையை பெர்னீனி 1623-1624 ஆண்டுக் காலத்தில் ஏழு மாதங்களில் செய்து முடித்தார்.
# தாவீது (பெர்னீனி)

## சிலை அமைப்பு

இக்கலைப்படைப்பின் பொருள் விவிலியத்தில் வருகின்ற தாவீது மன்னர் ஆவார். இளைஞரான தாவீது தம் கையில் கவண் எடுத்து, அதில் கல்லைப் பொருத்தி கோலியாத்தின் நெற்றியைக் குறிவைத்து வீசும் காட்சி சிலையாக்கப்பட்டுள்ளது.  
பெர்னீனி இச்சிலையை உருவாக்குவதற்கு முன்னர் வேறு பல சிற்பிகள் தாவீது சிலை படைத்திருந்தார்கள். குறிப்பாக மைக்கலாஞ்சலோ உருவாக்கிய தாவீது பளிங்குக் கற்சிலையைக் காட்டலாம். அச்சிலைகளிலிருந்து வேறுபட்ட முறையில், தாவீதை உயிரோட்டமாக, செயலில் ஈடுபட்ட விதத்தில், உள்ளுணர்ச்சியை வெளிக்கொணரும் விதத்தில் பெர்னீனி படைத்தார்.
# தாவீது (பெர்னீனி)

## சிலை செதுக்கிய பின்புலம்

பெர்னீனியின் கலைப்படைப்புகளுக்கு ஆதரவளித்த புரவலர்களுள் ஒருவர் கர்தினால் ஷிப்பியோனே பொர்கேசே ஆவார். அவர் தமது கோடை இல்லத்தை அணிசெய்வதற்காக பல கலைப் பொருள்களை உருவாக்கும்படி பெர்னீனியைக் கேட்டார். அவ்வாறே பெர்னீனி 1618-1625 ஆண்டுக் காலத்தில் பல கலைப்பொருள்களைப் படைத்தார்.  
1623ஆம் ஆண்டில், பெர்னீனி தம் இருபத்திநான்காம் வயதில் அப்போல்லோவும் டாஃப்னியும் என்ற சிலையை வடித்துக்கொண்டிருந்தார். அந்த வேலையை இடையில் நிறுத்திவிட்டு பெர்னீனி தாவீது சிலையைச் செதுக்கத் தொடங்கினார். 1623ஆம் ஆண்டின் இடைப்பகுதியில் அவர் உருவாக்கத் தொடங்கிய தாவீது சிலையை அவர் ஏழே மாதங்களில் முடித்துக்கொடுத்தார் என்று அவருடைய சமகால வரலாற்று ஆசிரியர் ஃபிலிப்போ பால்தினூச்சி என்பவர் குறிப்பிடுகிறார்.  
தாவீது சிலையை உருவாக்கும் பொறுப்பை பெர்னீனியிடம் கொடுத்த கர்தினால் ஷிப்பியோனே பொர்கேசே அச்சிலை முடியும் முன்னரே திருத்தந்தையாகத் தேர்ந்தெடுக்கப்பட்டு எட்டாம் அர்பன் என்னும் பெயரைச் சூடிக்கொண்டார். இது பெர்னீனிக்கு ஒரு நல்வாய்ப்பாக அமைந்தது. திருத்தந்தை எட்டாம் அர்பன் பெர்னீனியிடம் வேறு பல கலைப்பொருள்கள் உருவாக்கும் பொறுப்பைக் கொடுத்தார். உரோமையில் புனித பேதுரு பெருங்கோவில் கட்டும் பொறுப்பு மற்றும் அவர் ஏற்கெனவே தொடங்கி இடையில் விட்டிருந்த அப்போல்லோவும் டாஃப்னியும் என்ற சிலையை முடிக்கும் பொறுப்பு போன்றவை பெர்னீனியிடம் ஒப்படைக்கப்பட்டன.
# தாவீது (பெர்னீனி)

## தாவீது சிலை குறித்துநிற்பது

- பழைய ஏற்பாட்டு நூல்களுள் ஒன்றாகிய 1 சாமுவேல் என்னும் ஏட்டில் பதிவுசெய்யப்பட்டுள்ள தாவீது மன்னரின் வாழ்வு நிகழ்ச்சிகளுள் ஒன்றை பெர்னீனி சிலையாக வடித்தார். இசுரயேல் மக்களுக்கும் பெலிஸ்திய மக்களுக்கும் இடையே போர் எழுகின்றது. பெலிஸ்தியர் பிரிவைச் சார்ந்த வலிமை மிக்க வீரனான கோலியாத்து முன்வந்து, இசுரயேலின் வீரர்களும் யாராவது தன்னை எதிர்த்துப் போரிட முடிந்தால் முன்வருமாறு சவால் விடுக்கின்றான். தன்னோடு மற்போரில் ஈடுபடவும், மற்போரில் வெற்றிபெறும் தரப்பினருக்கு மறுதரப்பினர் அடிமைகளாகவும் மாறவேண்டும் என்றும் கோலியாத்து மீண்டும் மீண்டும் விடுத்த சவாலைத் துணிச்சலுடன் சந்திக்க முன்வருகின்றான் ஆடுமேய்க்கும் இளைஞனான தாவீது.  
- தாவீது கவணில் ஒரு கல்லை வைத்து, சுழற்றி, பெலிஸ்தியனான கோலியாத்தின் நெற்றியைக் குறிவைத்து வீசும் காட்சியை அப்படியே பளிங்குக்கல்லில் படம் பிடித்துக் காட்டுகிறார் பெர்னீனி.  
- பெர்னீனி வடித்த தாவீது சிலை மைக்கலாஞ்சலோ செதுக்கிய தாவீது சிலையைப் போல முழு அம்மணமாக நிற்கவில்லை. இருப்பினும், பெர்னீனி வடித்த சிலையில் தாவீதின் அம்மணத்தை ஒரு போர்வை சிறிதளவு மறைக்கிறது.  
- சவுல் மன்னன் கோலியாத்தோடு மற்போருக்குச் சென்ற தாவீதுக்குத் தம் உடைகளை அணிவித்து, வெண்கலத் தலைக்கவசம் மற்றும் மார்புக்கவசத்தையும் போர்த்தியிருந்தார். ஆனால், "தாவீது சவுலை நோக்கி 'இவற்றுடன் என்னால் நடக்கவியலாது, ஏனெனில் இதில் எனக்குப் பழக்கமில்லை' என்று கூறி அவற்றைக் களைந்துவிட்டார்" (1 சாமுவேல் 17:39). இவ்வாறு தாவீது களைந்த போருடைகளை பெர்னீனி தன் சிலையில் தாவீதின் காலடிகளில் வைத்துள்ளார்.  
- தாவீது சிலையின் காலடியில் ஒரு யாழும் உள்ளது. தாவீது இசையில் தேர்ந்தவர்; யாழ் இசைப்பதில் வல்லவர் என்று விவிலியம் கூறுகிறது. எனவே யாழ் தாவீதுக்கு உரிய பொருளாகச் சித்தரிக்கப்படுவது வழக்கம். இங்கே தாவீதின் காலடியில் வைக்கப்பட்டுள்ள யாழின் முகப்பில் கழுகுத் தலை செதுக்கப்பட்டுள்ளது. கழுகு என்பது பொர்கேசே குடும்பத்தின் குலச் சின்னம் ஆகும்.
# தாவீது (பெர்னீனி)

## பெர்னீனியின் தாவீது சிலையின் சிறப்புகள்

- பெர்னீனி தாவீது சிலையைப் பளிங்குக்கல்லில் செதுக்கும் முன்னர் வேறுபல மறுமலர்ச்சிக் காலக் கலைஞர்கள் தாவீதை வடிவமைத்திருந்தார்கள். அவர்களுள் மைக்கலாஞ்சலோ, டொனாட்டெல்லோ, வெரோக்கியோ என்பவர்களைக் குறிப்பிடலாம். அச்சிலைகள் தனித்து நிற்கும் வகையில் செதுக்கப்பட்டன. ஆனால் பெர்னீனியின் தாவீது சிலை தனித்து நிற்காமல், தன்னைச் சூழ்ந்து நிற்போரையும் உள்ளடக்குகின்ற விதத்தில் செதுக்கப்பட்டுள்ளது.  
- இன்னொரு சிறப்பு பெர்னீனி தாவீதின் உடல் இயக்கம் ஒன்றைத் தனிமைப்படுத்திச் சித்தரிப்பது ஆகும்.  
- பண்டைய கிரேக்க செவ்விய காலத்தைச் சார்ந்த "சாமோத்ராக்கேயின் வெற்றி தேவதை" (*Winged Victory of Samothrace*) என்ற புகழ்மிக்க சிலையின் உடலைப் போர்த்தியிருக்கும் ஆடை கடற்காற்றில் அசைவதுபோல உருவாக்கப்பட்டதற்குப் பின் பல நூற்றாண்டுகளாக சிலைகளின் உடல் அசைவு தனிமைப்படுத்தப்பட்டு கலையாக்கம் பெறவில்லை. ஆனால் பெர்னீனியின் தாவீது சிலையில் அந்த உடலசைவு அழுத்தம் பெறுகிறது.  
- "பொர்கேசே வாள்வீரன்" (*Borghese Gladiator*) என்ற பண்டைய கிரேக்க சிலை பெர்னீனியின் தாவீது உருவாக்கத்திற்குத் தூண்டுதல் கொடுத்திருக்கலாம் என்றும் கருதப்படுகிறது.  
- பெர்னீனியின் தாவீது சிலையின் இன்னொரு சிறப்பு, அச்சிலை வெளிப்படுத்துகின்ற குறிப்பிட்ட உடல் இயக்க முனை. பெர்னீனிக்கு முன்னால் தாவீது சிலையை உருவாக்கிய மைக்கலாஞ்சலோ, தாவீது போருக்குப் புறப்பட்டு நிற்பதைச் சித்தரித்தது. அதற்கு முன்னால் தாவீது சிலையை வடித்த டொனாட்டெல்லோ மற்றும் வெரோக்கியோ என்னும் சிற்பிகள் தாவீது போரில் வெற்றிபெற்றதைச் சித்தரித்தார்கள். ஆனால் பெர்னீனி மட்டுமே, தாவீது கவணில் கல்லைப் பொருத்தி, கோலியாத்தை நோக்கிக் குறிவைத்து வீசுகின்ற உடல் இயக்கத்தைப் படம்பிடித்துக் காட்டுகின்றார்.இது ஒரு புதுமையான செய்முறைதான்.  
- கர்ராச்சி என்னும் ஓவியர் வரைந்த "பொலிஃபீமஸ்" (*Polyphemus*) என்னும் ஓவியத்தில் ஒற்றைக்கண் அரக்கன் கல் வீடுவது சித்தரிக்கப்படுகிறது. பெர்னீனியின் கணிப்புப்படி கர்ராச்சி ஒரு தலைசிறந்த ஓவியர். எனவே கர்ராச்சியின் அந்த ஓவியம் பெர்னீனியின் தாவீது சிலை வடிவமைப்புக்கு உந்துதல் அளித்திருக்கலாம்.}}
# தாவீது (பெர்னீனி)

## கலைப் பாணி

- பொதுவாக, மறுமலர்ச்சிக் கால பளிங்குச் சிலைகள் பார்வையாளருக்கு ஒரு பக்கப் பார்வையைத் தான் அளித்தன. அதாவதும் சிலைக்கு நேர் முன்னே நின்று அச்சிலையின் அழகைத் துய்க்கலாம். ஆனால் பெர்னீனி வடித்த தாவீது சிலையின் முழு அழகையும் இயக்க அசைவையும் உணர வேண்டும் என்றால், பார்வையாளர் அச்சிலையின் முன்னே நின்று பார்ப்பதோடு, அச்சிலையைச் சுற்றியும் சென்று, வெவ்வேறு கோணங்களில் நின்று பார்க்க வேண்டும்.  
- தாவீதுக்கு முன்னால் கண்களுக்குப் புலப்படாத விதத்தில் கோலியாத்து என்னும் மாவீரன் நின்றுகொண்டிருக்கின்றான். அதுபோலவே தாவீது சிலையில் அச்சிலையை வடித்த பெர்னீனியும் ஒருவிதத்தில் மறைந்து, வெளிப்படுகின்றார். தாவீது சிலை, கலையிலிருந்து உயிர்நிலைக்கு வருவதுபோல தோற்றமளிக்கிறது. சிலையின் வலதுகால் சிலை மேடையின் ஓரத்தில் வந்து வெளியே நீள்வதற்கு முயல்வதுபோல் உள்ளது.  
- இவ்வாறு சிலை உருவாக்கியது அக்கால வழக்கத்துக்கு மாறானது. காலமும் இடமும் இங்கே தாண்டப்படுகின்றன. மைக்கலாஞ்சலோவின் தாவீது சிலையிலும் சக்தி உள்ளது. ஆனால் அச்சக்தி மறைந்திருக்கின்றது. பெர்னீனியின் தாவீது சிலையிலோ சக்தி வேகத்துடன் பீறிட்டு வெளிவருகிறது. ஒரு நொடிநேர உடல் இயக்க அசைவு அப்படியே உறைந்ததுபோலத் தெரிகிறது. தாவீது, முகத்தை இறுக்கிச் சுளித்துக் கொண்டு, கீழ் உதட்டை அழுத்திக் கடித்துக்கொண்டு, எதிரியைத் தாக்கும் நிலையில் உடலை விறைத்துநிற்கின்றார்.  
- பெர்னீனியின் சமகாலத்தவரும் அவருடைய வரலாற்றை எழுதியவருமான பால்டினூச்சி என்பவர் கூற்றுப்படி, கர்தினால் மஃப்ஃபேயோ பெர்னீனி (பிற்காலத்தில் திருத்தந்தை எட்டாம் அர்பன்) பல தடவைகளில் பெர்னீனியின் கலையகம் சென்று, பெர்னீனி தாவீது சிலையை உருவாக்கும்போது, அவரது முகத்திற்கு நேராக ஒரு முகக் கண்ணாடியைப் பிடித்துக்கொண்டிருப்பாராம். இவ்வாறு, பெர்னீனி தான் செதுக்கிய சிலையில் தனது முகத்தோற்றத்தை மட்டுமன்றி, தனது உணர்ச்சி, உறுதிப்பாடு, வேகம் அனைத்தையும் வெளிக்கொணர்ந்தாராம்.  
- அக்கால வழக்கப்படி, போர்வீரன் ஒருவனைச் சித்தரிக்கும்போது தலைக்கும் உடலுக்கும் 1:10 என்ற விகிதத்தைப் பயன்படுத்தி பெர்னீனி தாவீது சிலையை உருவாக்கினார்.  
- மேலும், தாவீது சிலையின் தலையையும் முகத்தையும் பார்க்கும்போது, ஒரு சிங்கத்தின் கம்பீரத் தோற்றம் தெரிகிறது. தாவீதின் முடி சுருண்டு, சிங்கத்தின் பிடரிமயிர் போல் உள்ளது. முகத்திலும் சிங்கத்தின் தோற்றம் உள்ளது. விரிந்த நெற்றி, முன்னே நீண்டுவரும் புருவங்கள், வளைந்த மூக்கு இவையும் தாவீதின் வீரத்தை அழகுற வெளிக்கொணர்கின்றன.. இவ்வாறு, தாவீது உண்மையிலேயே "யூதாவின் சிங்கம்" என்னும் சிறப்புப் பெயர்கொண்டு, பெர்னீனியின் தாவீது சிலையில் மீண்டும் உயிர்பெற்றதுபோல் உள்ளார்.
# ஹெலன் குமாரி

**ஹெலன் குமாரி** (*Helen kumari*) இலங்கையைச் சேர்ந்த தமிழ், சிங்களத் திரைப்பட, மேடை நாடக நடிகை ஆவார்.
# ஹெலன் குமாரி

## வாழ்க்கைச் சுருக்கம்

ஹெலன் குமாரி இலங்கைத் தலைநகர் கொழும்பில் தமிழர்கள் செறிந்து வாழும் இடமான ஜயந்தி நகர் என்று அழைக்கப்படும் ஜிந்துப்பிட்டியில் அருள் பெர்னாண்டோ, திரேசம்மா ஆகியோருக்கு மூன்றாவது பிள்ளையாகப் பிறந்தார். இவருக்கு மூன்று சகோதரிகளும், ஒரு சகோதரனும் உள்ளனர். இவரது வீட்டுக்கருகில் மேட்டுத் தெருவிலுள்ள சென் ஆன்ஸ் பெண்கள் பாடசாலையில் படித்தார். பள்ளியில் படிக்கும் போதே நடனத்தில் தேர்ச்சி பெற்றார். பாடசாலையில் நடைபெறும் விழாக்களில் நடனமாடிக் கலந்து கொண்டார்.  
இவருக்கு எட்டு வயதாக இருக்கும்போது, "மனோரஞ்சித கான சபா" ராஜேந்திரா மாஸ்டர் இவரை கலை உலகிற்கு அறிமுகப்படுத்தினார். மனோரஞ்சித கான சபாவில் கலை நிகழ்ச்சிகளை அளித்து வந்தார். பின்னர் பிரபல சிங்களத் திரைப்பட நடன இயக்குநர் ரொனால்ட் பெர்னாண்டோவிடம் மேற்கத்தைய நடனத்தையும் கற்று வந்தார்.
# ஹெலன் குமாரி

## திரைப்படங்களில்

சிங்கள திரைப்பட இயக்குநர் எம்.வி.பாலனின் வழிகாட்டலில் 1970 ஆம் ஆண்டு ‘ஒக்கம ஹரி’ என்ற சிங்களத் திரைப்படத்தில் முதன்முதலாக அறிமுகமானார். இத்திரைப்படத்தில் இவர் எம். வி. பாலனுடன் இணைந்து நடனமாடினார். இத்திரைப்படம் பெரும் வெற்றி பெற்றதைத் தொடர்ந்து 36 சிங்களத் திரைப்படங்களில் நடனமாடியுள்ளதோடு நடன இயக்குநராகவும் இவர் இருந்துள்ளார்.  
புகைப்படக் கலைஞர் கிங்ஸ்லி எஸ். செல்லையாவின் ஆனந்தா புரடக்சன்சின் உதவியுடன் எம்.வி.பாலன் தயாரித்த மஞ்சள் குங்குமம் என்ற தமிழ்த் திரைப்படத்தில் கதாநாயகியாக நடித்தார்.  
இலங்கையில் தயாரான முதல் சினிமாஸ்கோப் திரைப்படமான லெனின் மொராயசின் "நெஞ்சுக்கு நீதி என்ற திரைப்படத்தில் கதாநாயகியாக நடித்திருந்தார். ஆனாலும், இத்திரைப்படம் திரைக்கு வரும் முன்னரே இதன் திரைப்படச்சுருள் 83 ஜுலை கலவரத்தில் தீக்கிரையானது. அதே போன்று காமினி பொன்சேகாவுடன் இவர் இணைந்து நடித்த "இளைய நிலா" திரைப்படத்தை நடிகர் பிரஷாந்தின் தந்தை தியாகராஜன் தயாரித்திருந்தார். அதுவும் சூலைக் கலவரத்தில் எரிந்து போனது.
# ஹெலன் குமாரி

## நாடகங்களில்

பிரபல எழுத்தாளர் மானா மக்கீன் தயாரிப்பில் உருவான "டயல் எம்-போர்-மேடர்" என்ற நாடகமே இவரது முதல் தமிழ் மேடை நாடகமாகும். அவர் தயாரித்த விட்னஸ்-போர்-த பிரசிகியூசன் என்ற நாடகத்திலும் நடித்துப் பார்ராட்டைப் பெற்றார்.  
கிங்ஸ்லி எஸ். செல்லையாவின் ஆனந்தா புரடக்சன்சு தயாரித்த பல நாடகங்களில் ஹெலன்குமாரி நடித்திருக்கிறார். அவரது தயாரிப்பில் உதயகுமார் கதை வசனத்தில் தயாரான ‘தாலிக்கொடி’, நீர்கொழும்பு முத்துலிங்கம் மாஸ்டரின் உண்மை பேசும், உதயகுமாரின் ராம் ரஹீம் ரீட்டா, போன்ற நாடகங்கள் கொழும்பின் டவர், லும்பினி, கதிரேசன் மண்டபங்களில் பல முறை மேடையேறியன.  
ஆர்.ராஜசேகரனுடன் இணைந்து ‘வெள்ளி நிலா காலாலயம்’ என்ற அமைப்பை ஏற்று நடத்தினார். "முக்கோணத்தில் மூவர்" கலாலயத்தின் முதல் நாடகமாக மேடையேறியது. அதைத் தொடர்ந்து "ஒன்று எங்கள் ஜாதியே", "கெரி ஒன் டிரக்டர்" போன்ற நாடகங்கள் பெரும் வரவேற்பைப் பெற்றன. "கெரி ஒன் டிரக்டர்" என்ற நகைச்சுவை நாடகம் ரூபவாகினியில் பல முறை ஒளிபரப்பப்பட்டது.  
வெள்ளி நிலா கலாலயத்தின் நிறுவனர் ஆர். ராஜசேகரையே இவர் 1985 ஆம் ஆண்டில் திருமணம் புரிந்தார். இவர்களுக்கு விக்ரம், கார்த்திகா என இரண்டு பிள்ளைகள் உள்ளனர்.
# ஹெலன் குமாரி

## நடித்த தமிழ்த் திரைப்படங்கள்

- மஞ்சள் குங்குமம்
- தென்றலும் புயலும்
- ஏமாளிகள்
# ஹெலன் குமாரி

## விருதுகள்

- "ஒக்கமஹரி" சிங்களத் திரைப்படத்தின் 100 ஆவது நாள் வெற்றி விழாவை முன்னிட்டு இவர் விருது வழங்கிக் கௌரவிக்கப்பட்டார்.
- இவரது 25 ஆண்டு கலைச்சேவையைப் பாராட்டி அன்றைய இந்து கலாசார அமைச்சராக இருந்த செ. இராசதுரையால் ‘கலைமணி’ விருது வழங்கப்பட்டது.
- "சகலகலாவல்லி", "கலையரசி" கெளரவப் பட்டங்கள்.
- "நடனமயில்" பட்டம்
- முன்னாள் ஜனாதிபதி ஜே.ஆர். ஜயவர்தன வழங்கிய சிறந்த குணசித்திர நடிகை விருது.
- ரி. எம். சௌந்தரராஜன் வழங்கிய நவரசநாயகி விருது.
- 1994ஆம் ஆண்டு அரச நாடகப் போட்டியில் ‘ஆராரோ ஆரிரரோ’ நாடகத்திற்கான சிறந்த நடிகை, சிறந்த அளிக்கைக்கான விருது.
- 1998இல் கோவிந்தராஜ் கதையில் தயாரான கவ்வாத்து கந்திக்கான விருது
- ஒன்று எங்கள் ஜாதியே நாடகத்திற்கான சிறந்த துணை நடிகை விருது.
- நீண்டகால கலைச் சேவையைப் பாராட்டி 2012ஆம் ஆண்டிற்கான கலாபூஷணம் விருது  
- தீக்கிரையான 'நெஞ்சுக்கு நீதி' , தினகரன் வாரமஞ்சரி, பெப்ரவரி 10, 2013
# மேடான்

**மேடான்** (ஆங்கிலம்: *Medan*; இந்தோனேசியம்: *Kota Medan*) என்பது இந்தோனேசியா, வடக்கு சுமாத்திரா மாநிலத்தின் தலைநகரம் ஆகும். இந்தோனேசியாவில் நான்காவது பெரிய நகரமாக விளங்கும் இந்த மாநகரம், ஜாவா தீவிற்கு வெளியில் உள்ள மிகப் பெரிய நகரமாகவும் அறியப்படுகிறது.  
இந்தோனேசியாவின் மேற்குப் பகுதியின் நுழைவாயிலாக மேடான் நகரம் உள்ளது. இந்த நகரம், பெலவான் துறைமுகத்தின் *(Port of Belawan)* துறைமுக நகரமாகவும் செயல் படுகிறது. வடக்கு சுமாத்திராவின் பொருளாதாரத்தில் சுமார் 60%; வணிகம், வேளாண்மை மற்றும் பதப்படுத்தும் தொழில்களால் நிறைவு செய்யப்படுகிறது. இதில் செம்பனைத் தோட்டங்களின் ஏற்றுமதியும் அடங்கும்.  
இந்தோனேசியாவின் தேசிய மேம்பாட்டுத் திட்டமிடல் அமைப்பு; ஜகார்த்தா, சுராபாயா மற்றும் மக்காசார் ஆகியவற்றுடன், இந்தோனேசியாவின் நான்கு முக்கிய மத்திய நகரங்களில் ஒன்றாக மேடான் நகரைப் பட்டியலிட்டுள்ளது. மக்கள்தொகை அடிப்படையில் இந்த நகரம், ஜாவா தீவுக்கு வெளியே இந்தோனேசியாவில் அதிக மக்கள் தொகை கொண்ட நகரமாக அறியப்படுகிறது.  
இந்தோனேசியாவின் இரண்டாவது பெரிய வானூர்தி நிலையமான குவாளா நாமு பன்னாட்டு வானூர்தி நிலையம் இங்குதான் உள்ளது.  
மேடான் நகர மையத்தில் இருந்து துறைமுகம் மற்றும் விமான நிலையத்திற்கான அணுகல்கள்; தொடருந்துச் சேவைகளால் நிவர்த்தி செய்யப்படுகின்றன. இந்தோனேசியாவில், வானூர்தி நிலையங்களைத் தொடருந்துகளுடன் ஒருங்கிணைத்த முதல் நகரம் எனும் பெருமையை மேடான் நகரம் பெறுகிறது. அத்துடன் மலாக்கா நீரிணையை எல்லையாகக் கொண்டு இருப்பதால், மேடான் நகரம், மிக முக்கியமான வணிக நகரமாக மாறுகிறது.
# மேடான்

## பொது

2020 மக்கள் தொகை கணக்கெடுப்பின்படி, மேடானின் நகர எல்லைக்குள் மக்கள் தொகை 2,435,252-ஆக இருந்தது; 2023-ஆம் ஆண்டின் நடுப்பகுதியில் அதிகாரப்பூர்வ மக்கள் தொகை மதிப்பீடு 2,474,166 - இதில் 1,231,673 ஆண்களும் 1,242,493 பெண்களும் அடங்குவர்.  
சுற்றியுள்ள நகர்ப்புறப் பகுதிகளையும் சேர்த்தால், மேடான் மக்கள் தொகை 3.4 மில்லியனுக்கும் அதிகமாகும்; அந்த வகையில் இந்தோனேசியாவின் நான்காவது பெரிய நகர்ப்புறப் பகுதியாகவும் மாறுகிறது.
# மேடான்

## சொற்பிறப்பியல்

**மேடான்** என்ற சொல் பாத்தாக் கரோ சொல்லான மதன் *(madan)* என்பதிலிருந்து பெறப்பட்டிருக்கலாம். இதன் பொருள் 'குணப்படுத்தப்பட்ட', 'ஆசீர்வதிக்கப்பட்ட' அல்லது 'மீட்கப்பட்ட' என்பதாகும். இந்தச் சொல், வரலாற்று நபரும் மேடான் நகரத்தின் நிறுவனருமான குரு பாடிம்பாஸ் *(Guru Patimpus)* என்பவருடன் தொடர்புடையது.  
இந்த நகரத்தைக் குறிக்கப் பயன்படுத்தப்படும் இந்தச் சொல்லின் பழைமையான சான்று, கி.பி. 13-15 ஆம் நூற்றாண்டுகளில் அரு இராச்சியத்தின் *(Aru Kingdom)* ஆட்சிக் காலத்தில் இருந்து கிடைக்கிறது.  
மற்றொரு பிரபலமான கோட்பாடு, மேடான் என்பது மலாய் மொழியைச் சேர்ந்தது என்றும்; அதாவது 'வயல்' என பொருள்படும் என்றும் கூறுகிறது. மலாய் மொழியில் மேடான் *(Medan)* என்ற சொல் மலையாளச் சொல்லான மைதானம் (മൈതാനം, 'வயல்') என்பதிலிருந்து பெறப்பட்டு இருக்கலாம். இது தமிழ்ச் சொல்லான மைதான்-ஆம் (மைதானம், 'தரை') எனும் சொல்லுடன் தொடர்புடையது.
# மேடான்

## வரலாறு

ஒரு காலத்தில் அரு இராச்சியம் இருந்த இடத்தில், மேடான் நகரம் தற்போது அமைந்துள்ளது. இந்த நகரம் காரோ மக்களால் நிறுவப்பட்டு, 13 மற்றும் 16-ஆம் நூற்றாண்டுகளுக்கு இடையில் செழித்து வளர்ந்தது. மேடானுக்கு அருகில் பல தொல்பொருள் இடங்கள் எஞ்சியுள்ளன.  
அவற்றில் அம்பரான் பேராக் *(Hamparan Perak)* பகுதியில் உள்ள துறைமுகக் குடியேற்றமான கோத்தா ரெண்டாங் *(Kota Rentang);* மேடான் மரேலானில் *(Medan Marelan)* உள்ள ஒரு பழங்கால வணிகத் தளமான கோத்தா சீனா; மற்றும் டெலி துவாவில் *(:en:Deli Tua)* உள்ள கோட்டை இடிபாடுகளான பெந்தெங் புத்திரி இஜாவ் *(Benteng Putri Hijau)* ஆகியவை அடங்கும்.
# மேடான்

## வரலாறு

### அச்சே சுல்தானகம்

16-ஆம் நூற்றாண்டில், கரோ பிராந்தியத்தின், கரோ இனத்தைச் சேர்ந்த குரு பத்திம்பஸ் செம்பிரிங் பெலாவி *(Guru Patimpus Sembiring Pelawi)* என்பவர்; பெமெனா *(Pemena)* எனும் தன்னுடைய இனம் சார்ந்த மதத்தில் இருந்து இசுலாமியத்திற்கு மதம் மாறி, பூலோ பிரயான் சிற்றரசின் இளவரசியை மணந்தார்.  
பின்னர் அவர்களின் இரண்டு மகன்களான கோலோக் மற்றும் கெசிக் ஆகியோருடன் சேர்ந்து, அந்தத் தம்பதியினர் டெலி ஆறு மற்றும் பாபுரா ஆறுகளுக்கு இடையில் மேடான் கிராமத்தை நிறுவினார்கள்.  
1632-ஆம் ஆண்டில், கோகா பகலவான் *(Gocah Pahlawan)* என்பவரின் ஆட்சியின் கீழ் இருந்த அச்சே சுல்தானகம் மேடானை உள்ளடக்கியதாக விரிவடைந்தது. 1669-இல் பெருங்கிட் *(Perunggit)* என்பவர் ஆட்சிக்கு வந்தார். அச்சே சுல்தானகத்தில் இருந்து டெலி சுல்தானகத்தை விடுவித்து தன்னாட்ட்சி பெற்ற சுல்தானகமாக அறிவித்தார். அந்தக் கட்டத்தில் மேடான் நகரம், டெலி சுல்தானகத்தில் இணைக்கப்பட்டது.
# மேடான்

## வரலாறு

### புகையிலை வணிகம்

1860-ஆம் ஆண்டுகளில் மேடான், புகையிலை வணிகத்தின் மையமாக இருந்தது. 1869-ஆம் ஆண்டு சுயஸ் கால்வாய் திறக்கப்பட்டதன் மூலம் புகையிலை வணிகம் மேலும் தொடர்ந்து வளர்ந்தது. 1860-ஆம் ஆண்டுகளில் மேடான் நகரம், இந்தோனேசியாவின் புகையிலை வணிகத்தின் மையமாகவே புகழ்பெற்று விளங்கியது. 1869-ஆம் ஆண்டு சுயஸ் கால்வாய் திறக்கப்பட்டதன் மூலம் புகையிலை வணிகம் மேலும் தொடர்ந்து வளர்ச்சி பெறறது.  
1873 முதல் 1924 வரை டெலி சுல்தானகத்தை ஆட்சி செய்த சுல்தான் மாமுன் அல் ரஷீத் பெர்காசா அலமியா *(Sultan Ma'mun Al Rashid Perkasa Alamyah)* என்பவர் தன் இராச்சியத்தின் தலைநகரை மேடான் நகருக்கு மாற்றினார். இவர் தொடக்கக்கால மேடானை உருவாக்கியவர் என்று அறியப்படுகிறார்.
# மேடான்

## நிலவியல்

மேடான், சுமாத்திரா தீவின் வடகிழக்கு பகுதியில், வடக்கு சுமாத்திரா மாநிலத்தில் உள்ளது. மற்றும் இந்த நகரம் டெலி செர்டாங் பிராந்தியத்தின் *(Deli Serdang Regency)* நிலப்பகுதியில் உள்ளது. இந்த நகரத்தின் மூன்று புறங்களிலும் டெலி செர்டாங் பிராந்தியம் எல்லையாக உள்ளது. வடக்கே மலாக்கா நீரிணையாலும் சூழப்பட்டுள்ளது.  
டெலி ஆறு மற்றும் பாபுரா ஆறு ஆகிய இரு ஆறுகளும் மலாக்கா நீரிணையில் பாயும் இடத்தில் உருவான இயற்கைத் துறைமுகமான மேடானுக்கு வணிகத் துறைமுக வளர்ச்சிக்கு அவை பெரிதும் பங்களித்துள்ளன.  
மேடானின் உயரம் கடல் மட்டத்திலிருந்து 2.5 முதல் 37.5 மீ (8 அடி 2 அங்குலம்; மற்றும் 123 அடி 0 அங்குலம்) வரை வேறுபடுகிறது. தெற்கே பாரிசான் மலைகள் உள்ளன. மேடான் நகரத்திலிருந்து 50 முதல் 70 கி.மீ. (31 முதல் 43 மைல்) தொலைவில் சிபயாக் மலை; சினாபுங் மலை போன்ற எரிமலைகளும் உள்ளன.
# மேடான்

## காலநிலை

மேடான் வெப்பமண்டல மழைக்காடு காலநிலையைக் கொண்டுள்ளது (கோப்பென் காலநிலை வகைப்பாடு: *Af*) உண்மையான வறட்சி காலம் இல்லை. சனவரி அதன் வறட்சி மாதம்; சராசரியாக அக்டோபர் மழைப்பொழிவில் மூன்றில் ஒரு பங்கு மழைப்பொழிவைக் கொண்டுள்ளது,  
மொத்த ஆண்டு மழைப்பொழிவு சுமார் 2,200 மிமீ (87 அங்குலம்) ஆகும். இலையுதிர்காலம் (செப்டம்பர் - நவம்பர்) மழைக்காலமாகும். மேலும் குளிர்காலத்தில் (திசம்பர் மற்றும் சனவரி) வெப்பநிலை கூடுதல் குளிராக இருக்கும். மேடான் நகரத்தில் ஆண்டு முழுவதும் சராசரியாக 27&nbsp;°C (81&nbsp;°F) வெப்பநிலை இருக்கும்.
# ரொட்டுமா

**ரொட்டுமா (Rotuma)** பிஜி நாட்டின் சார்புப் பகுதியாகும். இது ரொட்டுமா, அதன் அண்டைத் தீவுகள் ஆகியவற்றை உள்ளடக்கியது. பிற மாவட்டங்களைவிடவும் இதற்கு தன்னாட்சி அதிகாரம் வழங்கப்பட்டுள்ளது. இங்கே ரொட்டுமர் என்ற பூர்விக குடியினர் வாழ்கின்றனர். இவர்களின் எண்ணிக்கை 10,000 ஆகும். பிஜியின் பாராளுமன்றத்திற்கு ரொட்டுமர் ஒருவர் தேர்ந்தெடுக்கப்படுவார். இவர்களில் பெரும்பான்மையினர் பிஜியின் பிற பகுதிகளில் வாழ்கின்றனர்.
# ரொட்டுமா

## மக்கள்

இங்கு 2,002 மக்கள் வாழ்கின்றனர். இவர்களில் 1,046 பேர் ஆண்கள், 956 பெண்கள் ஆவர். 89 பிஜியர்களும், 20 பிஜி இந்தியர்களும், 1,893 ஏனைய இனத்தைச் சேர்ந்த மக்களும் வாழ்கின்றனர்.
# எஸ். ஆர். எம். தமிழ்ப்பேராயம்

**எஸ். ஆர். எம். தமிழ்ப்பேராயம்** என்பது சென்னையை அடுத்து, காட்டாங்குளத்தூரில் உள்ள எஸ். ஆர். எம். பல்கலைக்கழக வளாகத்தில் செயல்பட்டு வரும் ஒரு தமிழ்ச் சங்கம் ஆகும். இது 2010 ஆம் ஆண்டில் நிறுவப்பட்டது. எஸ்.ஆர்.எம்.பல்கலைக்கழக வேந்தர் முனைவர் த. இரா. பச்சமுத்து தமிழ்ப்பேராயத்தின் புரவலராகவும், அப்பல்கலைக்கழகத்தின் துணைவேந்தர் முனைவர் மு. பொன்னவைக்கோ தலைவராகவும் உள்ளார்.
# எஸ். ஆர். எம். தமிழ்ப்பேராயம்

## தமிழ்ப் பேராய விருதுகள்

தமிழ்ப்பேராயத்தின் பல்வேறு திட்டங்களில் ஒன்று தமிழ்ப்பேராய விருதுகள் ஆகும். 2012 ஆம் ஆண்டு முதல் விருது வழங்கும் ஆண்டாகத் தொடங்கியது. ரூபாய் 19 இலட்சங்கள் ரொக்கப் பரிசு, பாராட்டுப்பத்திரம், நினைவுக்கோப்பை, முதலியன அடங்கிய மொத்தம் பத்து விருதுகள் அறிவிக்கப்பட்டன.
# எஸ். ஆர். எம். தமிழ்ப்பேராயம்

## தமிழ்ப்பேராயத்தின் பிற பணிகள்

- கணினிப் பயன்பாட்டுக்குத் தேவையான தமிழ் மென்பொருட்களையும், தொழில்நுட்பங்களையும் வழங்குவது.
- அரிய நூல்கள், ஆய்வுநூல்கள், அகராதிகள், மொழிபெயர்ப்புகள், சிறந்தநூல்கள் ஆகிய நூல்களைப் பதிப்பித்து வெளியிடுவது.
- தமிழ் அருட்சுனைஞர், ஓதுவார், பட்டயப் படிப்பு மற்றும் பயிற்சி வழங்குதல்.
- புலம்பெயர்ந்த தமிழர்களின் தலைமுறைகளுக்கு தமிழ் மொழி கற்பித்தலுக்குப் பாடநூல்கள் தயாரித்தல், தமிழ் கற்பிக்கும் ஆசிரியர் பயிற்சி வழங்குதல்.
- சாதனைத் தமிழர்களை அழைத்துப் பாராட்டுவது.
- எதிர்காலச் சாதனையாளர்களைக் கண்டறிந்து ஊக்குவித்து ஆதரவளிப்பது.
- தமிழ்மொழி மேம்பாடு கருதி கருத்தரங்குகள், பயிற்சிப்பட்டறைகள், மாநாடுகள், ஆய்வரங்குகள், சான்றிதழ்-பட்டய-பட்டப் படிப்புகள் நடத்துதல்.
# தொலையச்சு

**தொலையச்சு,** (*Telex*) உள்நாட்டு வெளிநாட்டு வெளியக செய்திப்பரிமாற்றங்களில் பயன்படுத்தப்படுகின்ற எழுத்து மூலமான தகவல் பரிமாற்ற சாதனமாகும். செய்தி அனுப்புபவரின் முனையில் உள்ள தொலையச்சு இயந்திரத்தில் அச்சிடப்படுகின்ற செய்தியானது தொலைபேசி இணைப்பு வழியாகச் செய்தி பெறுபவரின் தொலையச்சு இயந்திரத்தினூடாக வெளியீடு செய்யப்படுகின்றது.  
வியாபாரத்தில் ஆவணங்கள், கடிதங்கள் போன்றவற்றை எழுத்து மூலம் பரிமாற்றி கொள்வதற்கு கையாளப்படுகின்றது.  
he:טלגרפיה#טלקס
# விரைதூதர் சேவை

உள்நாட்டிலும் வெளிநாட்டிலும் ஆவணங்கள் பொதிகள் பொருட்கள் என்பவற்றை முகவர்களின் உதவியுடன் ஓர் இடத்தில் இருந்து மற்றோர் இடத்தில் விரைவாக நகர்த்துவதற்கான தொடர்பு கொள்ளல் முறையாகும். ஆவணங்கள் இச்சேவை வழங்கும் முகவரிடம் கையாளப்படுகின்ற போது விமானங்கள் அல்லது விரைவான போக்குவரத்து சாதனங்களை பயன்படுத்தி செய்தி சேர வேண்டிய இடத்தில் உள்ள முகவருக்கு வழங்கப்பட்டு அம்முகவர் மூலம் விநியோகிக்கப்படுகின்றது. விமானத்தபாலுடன் ஒப்பிடுகின்ற போது இச்சேவை நம்பகத்தன்மையுடையதாகவும் பொருட்களை நகர்த்தக்கூடியதாகவும் இருக்கின்றது. இக் கூரியர் சேவையானது தனியார் நிறுவனங்களால் வழங்கப்படுகின்றது.
# ரத்னம் எட்வர்ட் எடின்

**இரத்தினம் எட்வர்ட் எடின்** (*Ratnam Edward Edin*, பிறப்பு: சனவரி 22, 1992) இலங்கையின் யாழ்ப்பாணத்தைப் பிறப்பிடமாகக் கொண்ட துடுப்பாட்ட வீரர்.  
இவர் கொழும்பு தமிழ் யூனியன் துடுப்பாட்டக் கழக உறுப்பினராகத் தேர்ந்தெடுக்கப்பட்டுள்ளார். எட்வர்ட் எடின் யாழ்ப்பாணம் மத்திய கல்லூரி மாணவன் ஆவர்.
# மங்கம்மா சபதம் (1985 திரைப்படம்)

***மங்கம்மா சபதம்*** (*Mangamma Sabadham*) செப்டம்பர் 21, 1985 ஆம் ஆண்டு அன்று கே. விஜயன் இயக்கத்தில் கமல்ஹாசன், மாதவி, சத்யராஜ், மற்றும் பலர் நடித்தது வெளிவந்த ஒரு தமிழ்த் திரைப்படம் ஆகும். மலையாளத்தில் ‘*ராண்டும் ராண்டும் அஞ்சு ’* என்ற பெயரில் வெளியானது.
# மங்கம்மா சபதம் (1985 திரைப்படம்)

## கதை விளக்கம்

மங்கம்மா சபதம் திரைப்படம் 1985 ஆம் ஆண்டு அன்று கே. விஜயன் இயக்கத்தில் வெளிவந்த திரைப்படமாகும். இத்திரைப்படத்தில் கமல்ஹாசன் அவர்கள் இரண்டு கதாபாத்திரங்களன தந்தை மற்றும் மகனாக நடித்துள்ளார். நடிகை சுஜாதா இரண்டாவது (மகன்) கமல்ஹாசனின் அம்மாவாகவும், நடிகை மாதவி காதலியாகவும் நடித்துள்ளனர். இத்திரைப்படத்தில் சத்யராஜ் வில்லன் பாத்திரத்தில் நடித்துள்ளார். மேலும் இக் கதையின் துவக்கம் கமல்ஹாசனின் சொத்துக்களை தனதாக்கிக் கொள்வதர்க்காக கமல்ஹாசனையும் அவர் மனைவியான சுஜாதாவையும் கொலை செய்ய சத்யராஜ் திட்டம் தீட்டுகிறார். அதில் கமல்ஹாசன் (தந்தை) இறந்துவிடுகிறார். கர்பினியான சுஜாதா தப்பித்து விடுகிறார். அதன் பிறகு சுஜாதாவிற்கு மகனாக கமல்ஹாசன் பிறக்கிறார். பின்னர் தன் மகனைவைத்து தன் கனவரைக் கொலை செய்தவர்களைப் பழிவாங்குகிறார் சுஜாதா, சத்யராஜின் கூட்டாளியாக சுகுமாரி நடித்துள்ளார். மேலும் இத்திரைப்படத்தில் ஆச்சி மனோரமா சென்னை தமிழான மெட்ராஸ் பாஷையில் பேசி நகைச்சுவையாக நடித்துள்ளார். மேலும் இத் திரைப்படம் நவம்பர் 23, 1984 ஆம் ஆண்டு அன்று மிதுன் சக்கரவர்த்தி, ஸ்மிதா பாட்டீல், அம்ரிஷ் பூரி மற்றும் பலர் நடிப்பில் வெளிவந்த, **கசம் பைதா கரனே வாலே கி** என்ற இந்தித் திரைப்படத்தின் தழுவல் ஆகும்.
# ஒப்பு உயிரியல் விளைவு

ஊடுகதிரியலில் **ஒப்பு உயிரியல் விளைவு** (*relative biological effectiveness*; RBE) என்பது ஒரு உயிரியின் அல்லது அதன் ஒரு உறுப்பில் ஒரு குறிப்பிட்ட விளைவினைத் தோற்றுவிக்கத் தேவைப்படும் திட்டமாகக் கொண்ட கதிர்வீச்சின் ஏற்பளவிற்கும் அதே விளைவினைத் தோற்றுவிக்க, சோதனைக்காக எடுத்துக்கொண்ட கதிரின் ஏற்பளவிற்குமுள்ள விகிதமாகும். இச்சொல் கதிர்உயிரியலில் (Radiobiology) மட்டும் பயன் படுத்தப்படுகிறது. பொதுவாக, திட்டக்கதிராக 200 கிலோ எலெக்ட்ரான் வோல்ட் (keV) எக்சு கதிர்கள் எடுத்துக் கொள்ளப்படுகின்றன.
# ஒப்பு உயிரியல் விளைவு

## வரைவிலக்கணம்

*T* வகைத் திசு ஒன்றில் "R"-வகை கதிர்வீச்சிற்கு ஒப்பு உயிரியல் விளைவு (RBE) பின்வருமாறு தரப்படு:  
:<math>RBE= \frac{D_X}{D_R}</math>  
இங்கு, *D*<sub>*X*</sub> என்பது "X"-வகை கதிர் ஏற்பளவு, *D*<sub>*R*</sub> என்பது அதே அளவு உயிரியல் விளைவைத் தோற்றுவிக்கும் "R" வகை கதிர்வீச்சின் ஏற்பளவு ஆகும்.  
எடுத்துக்காட்டாக, ஒரு குறிப்பிட்ட விளைவிற்கு 200 கிலோ எலெக்ட்ரான் வோல்ட் கதிர்களுக்கு 150 சென்றி கிரே (1.5 கிரே) தேவை என்றும் அதே விளைவைத் தோற்றுவிக்க 100 சென்றி கிரே நியூட்ரான் கதிரும் தேவை என்றால், ஒ.உ.வி.150÷100=1.5 ஆகும்.
# ஒப்பு உயிரியல் விளைவு

## வெளியிணைப்புகள்

- Relative Biological Effectiveness in Ion Beam Therapy
# கதிர் உயிரியல்
# கதிர் உயிரியல்

## மேலும் வாசிக்க

- Eric Hall, *Radiobiology for the Radiologist*. 2006. Lippincott
- G.Gordon Steel, "Basic Clinical Radiobiology". 2002. Hodder Arnold.
- The Institute for Radiation Biology at the Helmholtz-Center for Environmental Health
# 1518

**1518** (**MDXVIII**) பழைய யூலியன் நாட்காட்டியில் வெள்ளிக்கிழமையில் துவங்கிய சாதாரண ஆண்டு ஆகும்.
# 1518

## நிகழ்வுகள்

- ஏப்ரல் 18 - போலந்தின் அரசியாக போனா ஸ்ஃபோர்சா முடிசூடினார்.
- மே 26 - வெள்ளிக் கோளின் சூரியக்கடப்பு இடம்பெற்றது.
- சூலை - பிரான்சின் ஸ்ட்ராஸ்பேக் நகரில் மக்கள் தொடர்ந்து நடனமாடியதில் பலர் இறந்தனர்.
- அக்டோபர் 3 - லண்டன் உடன்படிக்கை மேற்கு ஐரோப்பாவில் தற்காலிகமாக அமைதியைக் கொணர்ந்தது.
- ஆப்பிரிக்காவில் அடிமை வணிகம் ஆரம்பமானது.
- லோப்பசு சுவார் ஆல்வெரெங்கா தலைமையில் 19 போர்த்துக்கீசக் கப்பல்கள் இலங்கை வந்தடைந்தன. உள்ளூரில் சிங்களவர் எதிர்ப்புத் தெரிவித்தனராயினும், அவர்கள் கொழும்பில் ஒரு கோட்டையை நிர்மாணித்தனர்.
# டுரியான் துங்கல்

<mapframe text="டுரியான் துங்கல் அமைவிடம்" zoom=13 latitude=2.3117752 longitude=102.2821438>{
"type": "Feature",
"geometry": { "type": "Point", "coordinates": [102.2821438, 2.3117752] },
"properties": {
"title": "Point",
"marker-color": "228b22",
"marker-size": "medium",
"marker-symbol": "landmark"
}
}</mapframe>  
**டுரியான் துங்கல்** (மலாய்; ஆங்கிலம்: *Durian Tunggal*, சீனம்: *榴梿洞加仑*), மலேசியா, மலாக்கா மாநிலத்தின் அலோர் காஜா மாவட்டத்தில் உள்ள ஒரு சிறிய நகரம். மலாக்காவில் புகழ்பெற்ற ஆயர் குரோ விலங்கு காட்சி சாலையில் இருந்து ஐந்து கி.மீ. தொலைவிலும், மலாக்கா மாநகரத்தில் இருந்து 16 கி.மீ. தொலைவிலும் உள்ளது.  
உலகிலேயே பெரிய மயில் பறவை பூங்காக்களில் ஒன்றான மயில்களின் சொர்க்கபுரி *(Peacock Paradise)* இங்குதான் உள்ளது. இந்தப் பூங்காவில் உலகின் 100 வகையான மயில் இனங்களின் 3220 பறவைகள் உயிர்க் காட்சிப் பொருள்களாக வலம் வருகின்றன.  
மலேசிய மலாக்கா தொழில்நுட்ப பல்கலைக்கழகம் *(Universiti Teknikal Malaysia Melaka)* இந்த டுரியான் துங்கல் நகரில்தான் உள்ளது. இந்தப் பல்கலைக்கழகம் மலேசியாவின் முதல் தொழில்நுட்ப பொதுப் பல்கலைக்கழகம்; மற்றும் 14-ஆவது பொதுப் பல்கலைக்கழகம் ஆகும்.
# டுரியான் துங்கல்

## வரலாறு

1900-களில் டுரியான் துங்கல் ஓர் அடர்ந்த காட்டுப் பகுதியாக இருந்த போது, அங்கு நிறைய காட்டு யானைகள் சுற்றித் திரிந்தன. இந்த யானைகள் மாச்சாப் பாரு, கீசாங், தங்காக், தம்பின் பகுதிகளில் இருந்து டுரியான் துங்கல் காடுகளுக்கு வந்தவை.  
அந்தக் காலகட்டத்தில், டுரியான் துங்கல் காடுகளில் டுரியான் எனும் முள்நாரிப் பழ மரங்கள் அதிகமாக விளைந்தன. முள்நாரிப் பழங்கள் என்றால் காட்டு யானைகளுக்கு மிகவும் பிடிக்கும்
# டுரியான் துங்கல்

## வரலாறு

### முள்நாரிப் பழ மரங்கள்

ஒரு முறை, டுரியான் துங்கல் காட்டுப் பகுதிகளில் பல ஆயிரம் முள்நாரிப் பழமரங்கள் இருந்தும், ஒரு மரத்தில்கூட காய்கள் காய்க்கவில்லை. ஆனால், ஒரே ஒரு மரத்தில் ஒரே ஒரு காய் மட்டும் காய்த்து இருந்தது. அந்தக் காய், காய்த்துப் பழமாக விழும் வரையில் எல்லா யானைகளும் அந்த மரத்தின் அடியிலேயே காத்து இருந்தன.
# டுரியான் துங்கல்

## வரலாறு

### பெயர் விளக்கம்

நாட்கள் வாரங்களாகி பல மாதங்கள் ஆகியும், அந்த முள்நாரிப் பழம் கீழே விழவே இல்லை. மரத்திலேயே தொங்கிக் கொண்டு இருந்தது. யானைகள் ஏமாந்து காட்டை விட்டு திரும்பிப் போய்விட்டன.  
அதன் பின்னர், அந்த இடத்திற்கு டுரியான் துங்கல் என்று பூர்வீகக் குடிமக்கள் பெயர் வைத்தனர். **டுரியான்** என்றால் *முள்நாரிப் பழம்* *(Durian).* **துங்கல்** *(Tunggal)* என்றால் *தனிமை* என்று பொருள். ஆக, டுரியான் துங்கல் என்பது ’தனிமையான முள்நாரிப் பழம்’ என்று பொருள்படுகிறது. இப்படித்தான் டுரியான் துங்கல் எனும் பெயர் அந்தப் பகுதிக்கு வந்ததாக அறியப்படுகிறது.
# டுரியான் துங்கல்

## டுரியான் துங்கல் ஏரி

டுரியான் துங்கல் நகரில் இருந்து ஜாசினுக்குச் செல்லும் வழியில் பெரிய அளவிலான டுரியான் துங்கல் ஏரி உள்ளது. இந்தத் நீர்த் தேக்கத்தில் இருந்து குடிநீர் மலாக்கா மாநிலம் முழுமைக்கும் விநியோகம் செய்யப்படுகிறது. 1992-ஆம் ஆண்டில் சீனப் புத்தாண்டின் போது அந்த நீர்த் தேக்கத்தில் இருந்த நீர் முழுமையாக வற்றிப் போனது.  
அதனால் இந்நீர்த் தேக்கத்தை நம்பியிருந்த பெரும்பாலான மலாக்கா வாசிகள் அவதியுற்றனர். தேக்கத்தில் இருந்த எல்லா உயிர்ப் பொருள்களும் அழிந்து போயின. அந்தக் குளம் மீண்டும் புத்துயிர் பெற ஐந்து ஆண்டுகள் பிடித்தன. அதன் பின்னர், மூவார் ஆற்றில் இருந்து, நீர் டுரியான் துங்கல் குளத்திற்குத் திருப்பி விடப்பட்டது. அதன் பிறகு அப்படிப்பட்ட இடர்பாடுகள் எதுவும் ஏற்படவில்லை.
# டுரியான் துங்கல்

## டுரியான் துங்கல் ஏரி

### மயில்களின் சொர்க்கபுரி

உலகிலேயே பெரிய மயில் பறவை பூங்காக்களில் ஒன்றான **மயில்களின் சொர்க்கபுரி** இங்குதான் உள்ளது. 4.5 எக்டர் நிலப்பரப்பில் இந்தப் பூங்கா அமைந்துள்ளது. இந்தப் பூங்காவில் உலகின் 100 வகையான மயில் இனங்களில் 3220-க்கும் மேற்பட்ட பறவைகள் உள்ளன. அவை அனைத்தும் வண்ண நிறங்களிலான அழகிய மயில்கள்.  
இந்தியா, இலங்கை நாடுகளைச் சேர்ந்த *பாவோ கிரிஸ்டாடஸ்* *(Pavo cristatus)* எனும் இந்திய மயில்கள்; மியன்மார், ஜாவா நாடுகளில் காணப்படும் **பாவோ முடிக்கஸ்** *(Pavo muticus)* எனும் பச்சை மயில்கள்; காங்கோ நாட்டைச் சேர்ந்த **ஆப்ரோபாவோ கான்ஜென்சிஸ்** *(Afropavo congensis)* எனும் கரும்பச்சை மயில்கள்; தாய்லாந்து, கம்போடியா நாடுகளைச் சேர்ந்த வெண்பச்சை மயில்கள் இங்கே வளர்க்கப்படுகின்றன.
# டுரியான் துங்கல்

## புலாவ் செபாங் தம்பின் தொடருந்து நிலையம்

சப்பானியர்களின் ஆட்சிகாலத்தை நினைவுபடுத்தும் அடையாளங்களாக, டுரியான் துங்கல் பகுதிகளில் பழைய தொடருந்து தண்டவாளங்கள் இன்னும் உள்ளன. 1903-ஆம் ஆண்டு, புலாவ் செபாங் பட்டணத்தில் இருந்து மலாக்காவுக்குச் செல்ல 32 கி.மீ. தொலைவிற்கு அந்த தொடருந்து பாதைகள் அமைக்கப்பட்டன.  
1943-ஆம் ஆண்டு அங்கிருந்த தண்டவாளங்கள் சயாம் மரண இரயில்பாதை போடுவதற்காகப் பெயர்த்து எடுத்துச் செல்லப்பட்டன. ஒரு சில தண்டவாளங்களே நினைவுச் சின்னங்களாக இன்னும் இருக்கின்றன.
# டுரியான் துங்கல்

## புலாவ் செபாங் தம்பின் தொடருந்து நிலையம்

### மலேசிய இரயில் சேவை நிறுவனம்

மீண்டும் புதிதாக ஓர் இரயில் பாதையை அமைப்பதற்கு மலேசிய இரயில் சேவை நிறுவனம் திட்டமிட்டிருந்தது. இருப்பினும் மிகுதியாகச் செல்வினங்கள் ஏற்படலாம் எனும் ஐயப்பாட்டில் பலமுறை அந்தத் திட்டம் ஒத்தி வைக்கப்பட்டது.  
108 ஆண்டுகள் பழமை வாய்ந்த புலாவ் செபாங் தம்பின் தொடருந்து நிலையம் கடந்த 06.02.2013-இல் உடைக்கப்பட்டதால் மலாக்காவிற்கு மறுபடியும் இரயில் சேவை கிடைக்கும் என்பது நிறைவேறாது என்று தெரிகிறது
# டுரியான் துங்கல்

## டுரியான் துங்கல் தமிழ்ப்பள்ளி

1946ஆம் ஆண்டு, மகாத்மா காந்தி அவர்களின் பிறந்த நாளான அக்டோபர் 2-ஆம் தேதி, டுரியான் துங்கல் தமிழ்ப்பள்ளி திறக்கப்பட்டது. சுற்று வட்டாரங்களில் இருந்த பெர்த்தாம் தோட்டம், காடிங் தோட்டம், செட்டித் தோட்டம், மாச்சாப் உம்பு கிராமம், பதினோறாம் கட்டை பகுதியில் வாழும் இந்தியக் குழந்தைகளுக்கு ஒரு தமிழ்ப்பள்ளியை உருவாக்கித் தருவதற்கு டுரியான் துங்கல் ம.இ.கா. கிளையினர் பெரும் முயற்சி எடுத்துக் கொண்டனர்.  
இருபது மாணவர்களுடன் வி.பி. பழனியாண்டி அவர்களைத் தலைமையாசிரியராகக் கொண்டு டுரியான் துங்கல் தமிழ்ப்பள்ளி திறப்பு விழா கண்டது.
# டுரியான் துங்கல்

## டுரியான் துங்கல் தமிழ்ப்பள்ளி

### முருகப்பன் செட்டியார்

முருகப்பன் செட்டியார் என்பவர் அந்தக் காலக்கட்டத்தில் மலாக்கா மாநிலத்தில் ஒரு நிலச்சுவான்தாரராக இருந்தார். அவருக்குச் சொந்தமாகப் பல தோட்டங்கள் இருந்தன. அவருடைய தோட்டங்களில் ஒன்றில் இருந்த ஒரு வீட்டில் மாதம் மூன்று ரிங்கிட் வாடகையில் மூன்று ஆண்டுகளுக்கு பள்ளியின் வகுப்புகள் நடைபெற்றன.  
பின்னர், 1949 அக்டோபர் மாதம் 10-ஆம் தேதி, ஒரு சீனருக்குச் சொந்தமான கட்டடத்தில் வகுப்புகள் தொடர்ந்து நடைபெற்றன. மாணவர்களின் எண்ணிக்கை அதிகரித்ததும் கூடுதலான வகுப்புகள் தேவைப்பட்டன.
# டுரியான் துங்கல்

## டுரியான் துங்கல் தமிழ்ப்பள்ளி

### வி.பி. பழனியாண்டி

மலாக்கா மாநிலத் தொழிலாளர் இலாகாவில் அதிகாரியாக இருந்த நாராயணன், தன்னார்வலர் சி.எம். சேத், மலாக்கா தமிழ்ப்பள்ளிகளின் அமைப்பாளர் எஸ். ஜேசுதாசன், சமூகநலவாதி கொச்சப்பன் நாயர், முதலமைச்சர் கபார் பாபா ஆகியோரின் அயராத உழைப்பின் காரணமாக புதிய ஒரு பள்ளிக் கட்டடம் உருவானது.  
அதன் பின்னர் 1961இல் வி.பி. பழனியாண்டி, அதே இடத்தில் தனக்குச் சொந்தமான ஓர் ஏக்கர் நிலத்தை இலவசமாக டுரியான் துங்கல் தமிழ்ப்பள்ளிக்கு வழங்கினார். அந்த நிலத்தில் அரசாங்கம், இப்போது இருக்கும் புதிய பள்ளியைக் கட்டித் தந்தது.  
2011-ஆம் ஆண்டில் இப்பள்ளியில் 81 மாணவிகள், 96 மாணவர்கள் என 177 பேர் கல்வி பயின்றனர். 15 ஆசிரியர்கள் பணிபுரிகின்றனர். திருமதி. பிரேமாபதி பாலக்கிருஷ்ணன் தலைமையாசிரியையாக இருக்கின்றார்.
# டுரியான் துங்கல்

## மலேசிய மலாக்கா தொழில்நுட்ப பல்கலைக்கழகம்

மலேசிய மலாக்கா தொழில்நுட்ப பல்கலைக்கழகம் (*Universiti Teknikal Malaysia Melaka)*, 2000ஆம் ஆண்டு டிசம்பர் மாதம் முதல் தேதி டுரியான் துங்கல் நகரில் கட்டப்பட்டது. இது மலேசியாவின் 14-ஆவது பல்கலைக்கழகம் ஆகும்.  
இந்தப் பல்கலைக்கழகத்திற்கு மூன்று பயிற்று வளாகங்கள் உள்ளன. தலை வளாகம் டுரியான் துங்கல் நகரில் உள்ளது. 2010-ஆம் ஆண்டு 766 ஏக்கர் பரப்பளவில் தலை வளாகம் உருவாக்கப்பட்டது.  
மிக நவீன வசதிகளுடன் கூடிய கட்டமைப்புகளுடன் இந்தப் பல்கலைக்கழகம் பிரசித்தி பெற்று விளங்குகிறது. இரு பயிற்று வளாகங்கள் மலாக்கா ஆங் துவா சாலையிலும், ஆயர் குரோ தொழில்பேட்டையிலும் இயங்கி வருகின்றன. இந்தோனேசியா, சவூதி அரேபியா, சாட், சிரியா, பாகிஸ்தான், கேமரூன், வங்காள தேசம், தான்சானியா, இந்தியா, சோமாலியா, சிங்கப்பூர், கத்தார், பாலஸ்தீனம், லிபியா, ஈராக், ஈரான், கானா, பிரான்சு, ஏமன், நைஜீரியா, ஜோர்டான் ஆகிய நாடுகளைச் சேர்ந்த மாணவர்கள் இங்கு உயர்க்கல்வி பெறுகின்றனர்.
# தர்கா நகர்

** தர்கா நகர்** இலங்கை நாட்டின் மேல் மாகாணத்தில் களுத்துறை மாவட்டத்தில் பேருவளை தேர்தல் தொகுதியில் அமைந்துள்ளது. ஆரம்பத்தில் இது அளுத்காமம் என்றே அழைக்கப்பட்டது. பின்னர் அதிக இசுலாமியர்கள் வாழ்வதன் காரணமாக தர்கா நகர் என்று பெயரிடப்பட்டது.
# தர்கா நகர்

## பாடசாலை

### அரச பாடசாலைகள்

- களு-அல் ஹம்றா மகா வித்தியாலயம்
- களு-சாஹிரா கல்லூரி
- களு-அழுத்கம்வீதிய முஸ்லிம் மகளிர் கல்லூரி
- களு-பதிராஜகொட கனிஷ்ட வித்தியாலயம்
- களு-ஸ்ரீ ஞானேசர மகா வித்தியாலயம்
- களு-வராபிடிய கனிஷ்ட வித்தியாலயம்
# தர்கா நகர்

## பாடசாலை

### சர்வதேச பாடசாலை

- அலிப் சர்வதேச பாடசாலை
- பம்ரிஜ் சர்வதேச பாடசாலை
# தர்கா நகர்

## பாடசாலை

### கல்வியற் கல்லூரி

- தேசிய ஆசிரியர் கலாசாலை
# தர்கா நகர்

## பாடசாலை

### அரபிக்கல்லூரி

- முஅய்யிதுல் இஸ்லாம் அரபுக்கல்லூரி,
- இல்ஹாருல்இஸ்லாம் அரபிக்கல்லூரி
# தொலைக்காட்சி நிகழ்ச்சி

**தொலைக்காட்சி நிகழ்ச்சி ** (Television show) என்பது தொலைக்காட்சிப் பெட்டியில் புவி காற்று, செய்மதி மற்றும் கம்பி வழியாக ஒளிபரப்பப்படுகிறது. இந்த நிகழ்ச்சிகளுக்கு இடையில் பொதுவா முக்கிய செய்திகள், விளம்பரங்கள் அல்லது திரைப்பட முன்னோட்டங்கள் காட்டப்படும்.  
தொலைக்காட்சி நிகழ்ச்சிகள் பெரும்பாலும் ஒரேமுறையாகத் தயாரிக்கப்பட்டதாக இருக்கலாம் அல்லது ஒரு குறிப்பிட்ட இடைவெளியில் ஒளிபரப்பப்படும் தொடராக இருக்கலாம். ஒரு தொடர் நிகழ்ச்சியின் ஒரு நிகழ்ச்சி 'பகுதி நிகழ்வு' (episode) எனப்படுகிறது. குறிப்பிட்ட எண்ணிக்கையிலான பகுதிகளுடன் திட்டமிடப்படும் தொலைக்காட்சித் தொடர் குறுந்தொடர் அல்லது தொடர் என வழங்கப்படுகிறது. முடிவான நீளமின்றி தயாரிக்கப்படும் தொடர்கள் குறிப்பிட்ட காலத்திற்கு ஒளிபரப்பப்பட்ட பின்னர் நிறுத்தப்பட்டு மீண்டும் தொடருமாறு பகுக்கப்படுகிறது. இத்தொடர் தொடர் நிகழ்ச்சியின் 'பருவம்' எனப்படுகிறது.  
ஒரேமுறையாக ஒளிபரப்பப்படும் நிகழ்ச்சி 'சிறப்பு' நிகழ்ச்சியாக அறிவிக்கப்படலாம். தொலைக்காட்சித் திரைப்படம் எனப்படுவது (டிவி மூவி) வெள்ளித்திரைகளில் அல்லாது தொலைக்காட்சித் திரைகளில் வெளியிடுவதற்காக உருவாக்கப்பட்ட திரைப்படமாகும். பல வெற்றிகரமான தொலைக்காட்சி திரைப்படங்கள் டிவிடி வட்டுக்களில் வெளியிடப்பட்டுள்ளன.  
ஒரு நிகழ்ச்சி உருவாக்கப்பட்டு ஒளித நாடாக்களிலோ அல்லது பல்வித இலத்திரனியல் ஊடகங்களிலோ பிந்நாள் ஒளிபரப்பிற்காக பதிவு செய்யப்படலாம்; அல்லது நேரடியாக நேரலை தொலைக்காட்சியாக ஒளிபரப்பப்படலாம்.